***VEDTEKTER FOR***

***SAMVIRKEFORETAKET TYRIHANS BARNEHAGE SA, ORG.NR. 967 377 171***

*vedtatt på årsmøtet den 25.04.2012. Revidert på årsmøtet 04.04.22.*

**§1**Tyrihans barnehage SA, er et samvirkeforetak med skiftende medlemstall og kapital. Det enkelte medlem er bare ansvarlig for verdien av sitt medlemsinnskudd.

Forretningskontoret ligger i Sarpsborg kommune.

**§2 FORMÅL**

Formålet er å etablere, eie og drive barnehagen i Sarpsborg kommune for medlemmenes barn.

Barnehagen skal drives i henhold til ”Lov om barnehager”.

**§3 MEDLEMSKAP**

Foretaket er åpent for foreldre/foresatte som får tilbud om barnehageplass i barnehagen. Når foreldre/ foresatte aksepterer tilbud om barnehageplass blir de medlem av samvirket.

Medlemmene har førsterett til å ha sine barn i samvirkets barnehage. Førsteretten gjelder med de begrensninger som følger av opptakskriteriene, herunder at barnehagen får en hensiktsmessig sammensetning med tanke på alder og kjønn. Skal foresatte ha flere barn i barnehagen, må det tegnes/kjøpes en andel pr. barn.

**§ 4 ANDELSINNSKUDD**

Foreldre som får tilbud om barnehageplass i barnehagen må betale et andelsinnskudd for hver barnehageplass som er akseptert, uavhengig av plassens størrelse. Andelsinnskuddet skal være betalt før medlemmet kan benytte sin rett til bruk av barnehageplassen.

Et andelsinnkudd er på kr. 3000,-. Andelsinnskuddet forrentes ikke. Hvert innbetalte andelsinnskudd gir rett til en barnehageplass fram til skolepliktig alder. Det er anledning til å betale flere andelsinnskudd. Andelen relateres til et navngitt barn. Andelen må overdras når barnet slutter i barnehagen. Det er styret som forestår overdragelse av andel etter gjeldene opptakskriterier. Styret fører protokoll over medlemsinnskudd.

**§ 5 ÅRSMØTE**

Årsmøtet er samvirkets øverste myndighet. Ordinært årsmøte skal holdes innen utgangen av mars måned, og blir innkalt med minst 14 dagers varsel gjennom brev til dem som er registrert som medlemmer pr. 15. februar.

Med innkallingen skal det legges ved saksliste. Styret kan innkalle til ekstraordinært årsmøte dersom det skulle være behov for det. Styret skal forsøke å holde seg til den ordinære innkallingsfristen på 14 dager. Dersom minst 1/4 av medlemmene krever det, skal styret innkalle til ekstraordinært årsmøte.

Årsmøtet skal behandle:

1. Godkjenning av årsmelding og regnskap.

2. Foreta de valg som er nevnt i § 7

3. Eventuelle vedtektsendringer

4. Ta stilling til andre saker som er nevnt i innkallingen.

Årsmøtet ledes av styreleder. Alle vedtak som gjelder endringer i § 1,2,3 og 4 i samvirkets vedtekter må ha 2/3 flertall, og disse 2/3 må representere minst halvparten av andelene. Dersom årsmøtet ikke er fulltallig, kan nytt årsmøte holdes etter tre uker og saken kan da avgjøres med 2/3 flertall blant de frammøtte. De andre sakene blir avgjort med simpelt flertall. Hver andel gir en stemme. Årsmøtet velger 2 medlemmer til å underskrive møteprotokollen. Årsmøtet velger revisor for laget.

 **§ 6 REVISJON**

 Revisjonen skal gå nøye gjennom samvirkets regnskap, bøker og papirer.

I tillegg til tallrevisjon, skal det føres kontroll med samvirkets drift, og om nødvendig gi melding til årsmøte.

 **§ 7 STYRET**

Foretaket skal ledes av et styre på 3 - 6 medlemmer som blir valgt av årsmøte, samt en representant fra de ansatte.

Styret skal drive samvirket på beste måte, i samsvar med foretakets vedtekter og årsmøtets vedtak.

Styret velger forretningsfører. Styreleder kaller inn til møte. Styret skal føre møtebok.

* a) Daglig leder er fast sekretær for styret, og har møte,- tale og forslagsrett.
* Daglig leder har ikke stemmerett med mindre vedkommende er valgt medlem.
* b) Funksjonstiden til styremedlemmene er 2 år. Man kan stille til gjenvalg.
* c) Styret konstituerer seg selv, og velger styreleder

 d) Dersom det er stemmelikhet ved avstemming, har styreleder dobbeltstemme.

 e) Styreleder og daglig leder har i fellesskap signaturen til samvirket.

 **§ 8 STYRETS OPPGAVER**

Styret skal lede virksomheten på en økonomisk forsvarlig måte og i samsvar med de til enhver tid gjeldende lover, regler, foretakets vedtekter og årsmøtets vedtak.

Styret velger forretningsfører. Styreleder kaller inn til møte. Styret skal føre protokoll over styresakene i samsvar med samvirkeloven.

Styret skal fastsette planer og budsjett for virksomheten, og orientere om budsjettet på årsmøtet.

Styret velger 2 representanter til samarbeidsutvalget. Samarbeidsutvalget har ansvaret for den daglige driften av barnehagen.

Foretakets daglige leder ansettes av styret, og styret er daglig leders nærmeste overordnede.

 **§ 9 OVERSKUDD**

Eventuelle overskudd i samvirket skal nyttes til drift av barnehagen.

 **§ 10 OPPLØSNING OG AVVIKLING**

Dersom samvirket skal oppløses, krever dette 3/4 flertall blant frammøtte på årsmøtet.

Disse må representere minst halvparten av medlemmene. Dersom årsmøtet ikke er vedtaksdyktig, kan nytt årsmøte holdes etter tre uker, og oppløsning kan skje ved 3/4 flertall blant dem som da er tilstede.

Dersom samvirket blir oppløst skal medlemsinnskuddene betales tilbake så langt det er midler til dette. Eventuelle midler utover dette skal overføres til Sarpsborg kommune, og nyttes til barnehageformål i kommunen.

***VEDTEKTER FOR TYRIHANS BARNEHAGE I HENHOLD TIL BARNEHAGELOVEN § 15***

 **§ 1 EIERFORHOLD**

Tyrihans barnehage er en selveiende økonomisk forening.

Barnehagen eies og drives av Tyrihans barnehage SA.

 **§ 2 FORMÅL**

Samvirkets formål er å drive barnehage i Sarpsborg kommune for medlemmenes barn.

Barnehagen drives i samsvar med:

a) Lov om barnehager og de av Kunnskapsdepartementet til enhver tid fastsatte forskrifter og retningslinjer

b) Rammeplan for barnehagen

c) Vedtak i Tyrihans barnehage SA

d) Årsplan/virksomhetsplan for barnehagen

e) Gjeldene regler for internkontroll

 **§ 3 OPPTAK**

Opptak skal skje i samsvar med vedtektene.

Tyrihans barnehages opptakskrets består av søkere bosatt i Viken fylke.

1. Barnehagen er innlemmet i samordnet om opptak med alle barnehagene i Sarpsborg kommune.

Søknad om opptak skjer elektronisk via Sarpsborg kommunes portal; [www.sarpsborg.com](http://www.sarpsborg.com).

1. Styret foretar opptak av barn etter innstilling fra daglig leder.

Barn som blir tatt opp i barnehagen har plass til skolepliktig alder.

De som får innvilget plass innbetaler et depositum på kr. 3000,- som tilbakebetales når barnet slutter i barnehagen.

c) Det legges vekt på en jevn fordeling av kjønn i barnegruppene.

 Det legges vekt på en jevn aldersfordeling i barnegruppene.

Følgende prioritering gjelder:

 1. Barn med nedsatt funksjonsevne og barn det er fattet vedtak om etter lov om barnevernstjenester barnevernsloven § 5-1første ledd bokstav a til d, § 3-1 og § 3-4 første ledd bokstav b, skal så langt det er mulig ha prioritet ved opptak.

1. Søsken og ansattes barn likestilles ved opptak. Vedtak i styret avgjør tildelingen av plass.

3. Barn som for øvrig står på barnehagens venteliste prioriteres etter:

 1. Bosatt i nærmiljøet og tilhører skolekrets Tindlund og Grålum

 2. Etter loddtrekning

 Barnehagen tilbyr bare 100% plasser.

 **§ 4 OPPSIGELSE**

1. Oppsigelse av andelen skal skje skriftlig. Oppsigelsesfristen er to måneder, beregnet fra den 1. i påfølgende måned. Ordinær barnehagekontingent skal betales i hele oppsigelsesperioden. Innbetalingen av barnehagekontingenten kan opphøre tidligere dersom ny andelshaver overtar innbetalingen.
2. Dersom et barn skal slutte etter 1.juni, må det betales full kontingent for juni, samt ½ kontingent for juli. Innbetaling av barnehagekontingent kan opphøre tidligere dersom ny andelshaver overtar ansvaret for innbetalingen. Ny andelshaver som overtar andelen i forbindelse med barnehageårets begynnelse (15. august), betaler ½ kontingent for august måned.
3. Andelskapitalen betales tilbake senest 14 dager etter oppsigelsestidens utløp.

**§ 5**

1. Betalingssatsene er fastsatt av staten, en makspris som vi følger.

Styret kan vedta tillegg for kost.

Ved fare for konkurs eller forringelse av barnehagens kvalitet pga. dårlig økonomi kan flertall i foreldrerådet vedta høyere maksimalsats.

1. Ved fravær må avgiften betales.

Uregelmessig og manglende betaling kan forårsake at barnet mister plassen.

1. Foreldrekontingenten forfaller til betaling forskuddsvis den 15. i hver måned.

 Fra og med 15.august 2002 skal betalingen skje via avtalegiro.

 Manglende avtalegiro ilegges et gebyr på kr.100,-

Dersom ikke den månedlige avgift er betalt i rett tid, eller etter at banken krever muntlig lån som er tatt opp i forbindelse med andelen innfridd grunnet mislighold, kan styret omsette andelen og/eller bestemme at andelshaveren kan miste sin rett til barnehageplass umiddelbart.

 **§ 6 LEKE- OG OPPHOLDSAREAL**

Netto leke- og oppholdsareal pr. barn ved heldagsopphold er 4m2 for barn over 3 år og 5,3 m2 for barn under 3 år.

I henhold til føringer fra Kunnskapsdepartementet er anbefalt oppholds- og lekeareal 4m2 for barn over 3 år og 5,3 for barn under 3 år.

 **§ 7 ÅPNINGSTID OG FERIE.**

Barnehagen holder åpent fem dager i uken fra kl. 06.45 til kl. 16.45.

Onsdag før skjærtorsdag er barnehagen åpen til kl. 12.00.

Julaften og nyttårsaften holdes barnehagen stengt.

Barna skal leveres og hentes innenfor den fastsatte åpningstiden.

De fastsatte åpningstider må respekteres.

Barnehageåret starter 15.august og løper til 14.august året etter.

Barnehagen holdes åpen hele året, unntatt uke 29 og 30, da det er ferieavvikling, og fem dager i året i forbindelse med personalets planleggingsdager.

Alle barn skal ha fire uker ferie i løpet av året. Tre av ukene skal avvikles innenfor sommerferieperioden 1. juni - 30.september, og to av disse ukene skal være sammenhengende. Foreldrene skal innen 1. mai gi melding til barnehagen om når barnet skal ha sommerferie.

 **§ 8 MÅLTIDER**

Det skal være 2 måltider pr. dag, hvor av ett måltid dekkes av barnehagen 4 dager i uken gjennom den månedlige foreldrebetalingen.

 **§ 9 HELSEMESSIGE FORHOLD**

1. Hvis et barn er sykt eller har fravær av andre grunner, må det gis beskjed stil barnehagen.
2. Syke barn må holdes hjemme p.g.a. smittefaren.
3. Hvis barnet ikke kan være ute og delta i aktiviteter på lik linje med de andre barna, må det holdes hjemme.
4. I tvilstilfeller avgjør foreldrene i samarbeid med barnehagen om barnet kan være i barnehagen.

 **§ 10 ANSVAR**

1. Barnehagens styre er pålagt å tegne ulykkesforsikring for barna.
2. Personalet har ansvaret for barna den tiden de er i barnehagen.
3. Bringing og henting av barna er foreldrene selv ansvarlig for.

Den som følger barnet til barnehagen må ikke forlate det før de har vært i kontakt med personalet.

1. Barnet skal hentes av en voksen som er kjent for personalet i barnehagen.

Dersom barnet hentes av en annen person enn den/de som vanligvis henter barnet, skal personalet ha beskjed fra barnets foreldre/ foresatte om hvem som skal hente barnet.

1. Beskjeder til personalet, gitt gjennom barnet, skal være skriftlig.
2. Medbrakte eiendeler har personalet ikke ansvar for.
3. De ansatte i barnehagen må ikke ta barnet med som passasjer i egen bil eller offentlig transportmiddel uten av det benyttes forskriftsmessig sikring av barnet, og uten at det foreligger skriftlig samtykke fra foreldrene.

 **§ 11 DUGNAD**

*a****)*** Medlemmene av samvirket plikter å delta i inntil åtte timer dugnadsarbeid pr. barnehageår. Medlemmene kan kjøpe seg fri fra dugnadsplikten ved å innbetale kr. 1 600,- pr. barnehageår. Ved delvis oppfyllelse av dugnadsplikten reduseres beløpet forholdsvis.

*b)* Styret kan etter skjønnsmessig vurdering inndra hele eller deler av andelskapitalen, dersom medlemmet ikke oppfyller vedtektene § 12 a).

*c)* Fritak for § 12 *a)* for medlemmer av eierstyret i Tyrihans barnehage SA.

 **§ 12 INSTRUKSER**

Instruks for daglig leder og øvrig personell fastsettes av styret i barnehagen.

 **§ 13 RØYKING**

Barnehagen skal være helt røykfri, både ute og inne.